ธปท.เผยทุนสำรองพุ่งพรวด1.05แสนล้านบาท
ธปท.เผยทุนสำรองล่าสุดพุ่งพรวด 3,500 ล้านเหรียญสหรัฐ จาก 1.648 แสนล้านเหรียญสหรัฐเพิ่มเป็น 1.683 แสนล้านเหรียญสหรัฐ ด้านค่าเงินบาทวันนี้ปิดที่ 29.81 บาทต่อเหรียญสหรัฐ
15 ต.ค. 2553

ธปท.เผยทุนสำรองล่าสุดพุ่งพรวด 3,500 ล้านเหรียญสหรัฐ จาก 1.648 แสนล้านเหรียญสหรัฐเพิ่มเป็น 1.683 แสนล้านเหรียญสหรัฐ ด้านค่าเงินบาทวันนี้ปิดที่ 29.81 บาทต่อเหรียญสหรัฐ
ธนาคารแห่งประเทศไทย(ธปท.) รายงานฐานะทุนสำรองระหว่างประเทศล่าสุด ณ วันที่ 8 ต.ค.ที่ผ่านมาอยู่ที่ระดับ 1.683 แสนล้านเหรียญสหรัฐ หรือประมาณ 5.052 ล้านล้านบาท เพิ่มขึ้น 3,500 ล้านเหรียญสหรัฐหรือประมาณ 1.05 แสนล้านบาท หากคิดอัตราแลกเปลี่ยนที่ระดับ 30 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.648 แสนล้านเหรียญสหรัฐหรือประมาณ 4.984 ล้านล้านบาท 
ขณะที่ฐานะสุทธิสัญญาการซื้อขายเงินตราต่างประเทศแลกกับเงินบาทล่วงหน้า(Forward) อยู่ที่ระดับ 1.25 หมื่นล้านเหรียญสหรัฐ ลดลงจากสัปดาห์ก่อนหน้าที่ 1.3 หมื่นล้านเหรียญสหรัฐ
ทั้งนี้ คาดว่าสาเหตุการเพิ่มขึ้นของทุนสำรองในระดับสูง เป็นผลมาจากการเข้าซื้อเงินเหรียญสหรัฐเข้าเก็บในทุนสำรอง เพื่อดูแลค่าเงินบาทของธปท.ไม่ให้หลุดกรอบ 30 บาทต่อเหรียญสหรัฐไปมากนัก เนื่องจากผู้ประกอบการส่งออกและธุรกิจท่องเที่ยวเริ่มได้รับผลกระทบจากการปรับแข็งค่าขึ้นเร็วของเงินบาทแล้ว 
นายประสาร ไตรรัตน์วรกุล ผู้ว่าการ ธปท.กล่าวว่า ธปท.ไม่มีความตั้งใจที่จะทำตัวเป็นเด็กดีในสายตากองทุนการเงินระหว่างประเทศ(ไอเอ็มเอฟ) ด้วยการปล่อยให้ค่าเงินบาทแข็งค่าขึ้นโดยเสรีไม่ดูแล เพราะขณะนี้ทุนสำรองระหว่างประเทศของไทยอยู่ในระดับสูง ไม่ต้องพึ่งเงินกู้จากไอเอ็มเอฟ ไทยมีฐานะสินทรัพย์เป็นเจ้าหนี้ไอเอ็มเอฟด้วย ที่สำคัญไอเอ็มเอฟไม่ได้เข้มเข็งน่ากลัวมีฐานะอ่อนแอลงด้วยซ้ำไม่มีเหตุผลที่ธปท.ต้องทำตัวเป็นเด็กดีหรือกลัว แต่การดูแลค่าเงินต้องทำตามความเหมาะสมเท่านั้นไม่สามารถฝืนตลาดได้
ด้านนักค้าเงินธนาคารพาณิชย์ เปิดเผยว่า การเคลื่อนไหวของเงินบาทในวันนี้(15ต.ค.)ค่อนข้างนิ่ง โดยปิดตลาดที่ระดับ 29.81 – 29.82 บาทต่อเหรียญสหรัฐ ใกล้เคียงกับช่วงเช้าที่เปิดตลาดที่ระดับ 29.82-29.84 บาทต่อเหรียญสหรัฐ